I. Andruskó, poslanec: (2009-10-30):
Ako riaditeľ Gymnázia som sa podrobnejšie zaoberal časťami návrhu rozpočtu, ktoré súvisia s programom 078, t. j. Národným programom výchovy, vzdelávania a mládeže. Čísla neklamú. Aj tu poukazujú na niektoré nezrovnalosti. Je tu napríklad zníženie čiastky na podprogram poskytovania výchovy a vzdelávania v základných a stredných školách a zabezpečenie ich prevádzky. V porovnaní so štátnym rozpočtom v roku 2009 je tu pokles o 0,7 %, čo samo osebe by ešte nebola veľká tragédia, ale tento pokles sa objaví práve v období, keď z dôvodu dopadu nového školského zákona a zákona o pedagogických zamestnancoch sa očakáva nárast finančných prostriedkov potrebných na mzdy a odvody tých pedagogických zamestnancov, ktorí postúpia do vyššej platovej triedy v dôsledku absolvovania príslušnej kvalifikačnej skúšky alebo jej náhrady. Práve preto je jasné, že rozpočet na rok 2010 má pre mnohé školy likvidačný charakter, núti ich na zníženie počtu zamestnancov, avšak bez toho, aby bol tento proces pripravený a riadený na príslušnom vyššom stupni štátneho riadenia. Jednoducho povedané, vláda bez toho, aby sa priznala, že chce znížiť počty zamestnancov, nereaguje na zvýšenú finančnú náročnosť, čím posúva zodpovednosť na jednotlivé školy a školské zariadenia. Je to rozhodne „veľmi smelý“ a hlavne „veľmi korektný“ krok smerom ku školám, za čo aj z toho miesta pekne ďakujeme. Nepochopiteľným pre mňa zostáva aj zníženie čiastky podprogramu 026-01 na zabezpečenie športovej činnosti na školách a na rekreačný šport o 40 %. Dovoľte mi, aby som citoval z materiálu, ktorý predkladal predtým pán minister Ján Mikolaj, je to v návrhu kapitoly Ministerstva školstva Slovenskej republiky na roky 2010 až 2012: „Stručná charakteristika podprogramu. Rozvíjanie tých foriem telesnej výchovy a športu, ktoré svojimi prostriedkami prispievajú k regenerácii telesných a duševných síl človeka a k upevňovaniu zdravia, u ktorých nie je prioritou dosahovanie maximálneho výkonu. Organizovanie postupových športových súťaží a podujatí žiakov základných a stredných škôl. Podpora činností vybraných občianskych združení so zameraním na zapojenie čo najširšieho obyvateľstva do vykonávania športovej aktivity.“ Opakujem, je tu pokles o 40 %. Predstavitelia vlády vo všeobecnosti veľmi pekne rečnia o potrebe dôstojného zabezpečenia potrieb budúcej generácie, v mnohých súvislostiach vyzdvihujú potrebu jej správneho smerovania. Nie sú však ochotní venovať financie na športové činnosti na školách, na rekreačný šport, čím vlastne aj na boj proti drogám a iným závislostiam. Situácia aj tu bude podobná ako v ostatných oblastiach. Školy a školské zariadenia si samy musia rozhodnúť, v akých svojich športových aktivitách nebudú pokračovať, ktorí žiaci sa nedostanú k možnosti organizovaného a zabezpečeného využitia svojho voľného času v podmienkach školy. Zodpovednosť aj tu zostane na pleciach vedenia školy, veď dotknutí žiaci a rodičia si neuvedomujú, že obmedzenie činnosti vyplýva zo zákona o štátnom rozpočte. Tento návrh zákona je veľmi dobrým ukazovateľom kvality práce vlády Slovenskej republiky. Čísla a tabuľky jednoznačne poukazujú na niektoré rozdiely medzi predvolebnými sľubmi a súčasnou realitou, ktorú nám vládna garnitúra pripravuje. Tento návrh štátneho rozpočtu má jeden veľmi vážny nedostatok. Chýbajú z neho totiž finančné prostriedky, ktoré niektoré ministerstvá v predchádzajúcich rokoch vyplatili svojim blízkym firmám a spoločnostiam. Kým bude vláda Slovenskej republiky otvorene alebo potichu naďalej kryť rozkrádanie našich spoločných prostriedkov, dovtedy bude rozpočet len výsmechom poctivých a pracovitých občanov tejto republiky. Vážený pán minister, pozmeňujúci a doplňujúci návrh k vládnemu návrhu zákona o štátnom rozpočte na rok 2010 by som mal, ale nepredložím, veď veľmi dobre poznám, viem zlaté pravidlo Národnej rady Slovenskej republiky, krutú realitu matematiky, a to, že cez väčšinu poslancov vládnej koalície aj tak ani jeden dobrý a seriózny návrh opozície neprejde, ani že to nebude schválený. Ďakujem vám za pozornosť.